****

**ΔΕΛΤΙΟ ΤΥΠΟΥ**

**Εβδομάδα Διεθνούς Κινητικότητας**

**στο Τμήμα Επιστήμης Ζωικής Παραγωγής**

**του Πανεπιστημίου Θεσσαλίας**

Με απόλυτη επιτυχία ολοκληρώθηκε η Εβδομάδα Διεθνούς Κινητικότητας που διοργάνωσε το Τμήμα Επιστήμης Ζωικής Παραγωγής του Πανεπιστημίου Θεσσαλίας από τις 12 έως τις 16 Μαΐου 2025 στο πλαίσιο της διεθνούς στρατηγικής εξωστρέφειας του Πανεπιστημίου. Η δράση υλοποιείται μέσω του προγράμματος Διεθνούς Κινητικότητας Erasmus+, που διαχειρίζεται το **Γραφείο Διεθνών Εκπαιδευτικών Προγραμμάτων/Erasmus+** του Πανεπιστημίου Θεσσαλίας.

Η εβδομάδα διεθνούς κινητικότητας περιλάμβανε πλήθος ακαδημαϊκών, ερευνητικών και πολιτιστικών δράσεων σε συνεργασία των Τμημάτων Επιστήμης Ζωικής Παραγωγής, Διατροφής και Διαιτολογίας και Κτηνιατρικής με τους προσκεκλημένους καθηγητές από εκπαιδευτικά ιδρύματα της Αλβανίας, της Ιορδανίας και των Ηνωμένων Αραβικών Εμιράτων.

Οι διεθνείς καθηγητές που συμμετείχαν στη δράση ήταν:

**Καθηγήτρια Luljeta Dhaskali** (Γεωπονικό Πανεπιστήμιο Τιράνων, Αλβανία), με εξειδίκευση στην παθολογία και τα λοιμώδη νοσήματα των ζώων,

**Δρ. Ilir Dova** (Γεωπονικό Πανεπιστήμιο Τιράνων, Αλβανία), με εξειδίκευση στην παθολογία ιπποειδών,

**Καθ. Jani Mavromati**, (Γεωπονικό Πανεπιστήμιο Τιράνων, Αλβανία), με μακρόχρονη εμπειρία στον τομέα των τοξικών καταλοίπων στα τρόφιμα και τις ζωοτροφές,

**Καθ. Ihab Habib** (Πανεπιστήμιο Ηνωμένων Αραβικών Εμιράτων, ΗΑΕ), ειδικός στην επιδημιολογία, ασφάλεια τροφίμων και τη στρατηγική One Health,

**Καθ. Taleb Abu-Zahra** (Πανεπιστήμιο Al Balqa, Ιορδανία), με εξειδίκευση στη φυτική παραγωγή

Για το Πανεπιστήμιο Θεσσαλίας, τη δράση οργάνωσαν και συντόνισαν η Αν. Καθ. του Τμήματος Επιστήμης Ζωικής Παραγωγής Ε. Μαλισσιόβα και ο Καθ. του Τμήματος Διατροφής και Διαιτολογίας Αθ. Μανούρας.

Αναλυτικότερα, οι επισκέπτες καθηγητές βρέθηκαν στις εγκαταστάσεις όλων των εμπλεκόμενων Τμημάτων, όπου οι Πρόεδροι κκ. Α. Μανούρας, Δ. Καντάς και Β. Παπατσίρος τους υποδέχτηκαν και ξενάγησαν στις εγκαταστάσεις των Τμημάτων τους, ενώ παράλληλα ενημερώθηκαν για τις τρέχουσες ερευνητικές δραστηριότητες. Σε όλα τα Τμήματα πραγματοποιήθηκαν ομιλίες των προσκεκλημένων καθηγητών σε πλήθος φοιτητών. Το πρόγραμμα των επισκεπτών καθηγητών, περιλάμβανε επιπλέον επισκέψεις στο μνημείο της Παγκόσμιας Φυσικής και Πολιτιστικής Κληρονομιάς της UNESCO, τα Μετέωρα και τη Λίμνη Πλαστήρα. Η κεντρική εκδήλωση της δράσης, πραγματοποιήθηκε στο Τμήμα Επιστήμης Ζωικής Παραγωγής, στο συγκρότημα Γαιόπολις στη Λάρισα, με κεντρικό άξονα τη δράση των εργαστηρίων Τροφίμων Ζωικής Προέλευσης και Χημείας, Βιοχημείας και Τεχνολογίας Τροφίμων του ΠΘ. Το πρόγραμμα περιλάμβανε παρουσιάσεις των εργαστηρίων από τους Αν. Καθηγήτρια Ε. Μαλισσιόβα και Καθηγητή Α. Μανούρα, εισήγηση για τη διεθνή συμμαχία πανεπιστημίων INVEST Alliance από τον Καθ. Ν. Σαμαρά, ενημέρωση για τις δυνατότητες συνεργειών από τον εκπρόσωπο του Κέντρου Ευρωπαϊκών Προγραμμάτων κ. Χ. Σαμαντζή, ενημέρωση για τη Διεθνή Κινητικότητα από την κα. Χ. Φουρλάρη και παρουσίαση των ερευνητικών έργων Ygeiartos, Kasthanaia και InnoMeatEdu από την Αν. Καθ. Ε. Μαλισσιόβα. Οι επισκέπτες καθηγητές είχαν επίσης την ευκαιρία να επισκεφτούν το Περιφερειακό Κτηνιατρικό Εργαστήριο Λάρισας και να ξεναγηθούν στις εγκαταστάσεις του από τη Διευθύντρια του Εργαστηρίου Δρ. Αθ. Στουρνάρα.

Η Εβδομάδα Διεθνούς Κινητικότητας στο Τμήμα Επιστήμης Ζωικής Παραγωγής, είχε στόχο την ενίσχυση της διεθνούς συνεργασίας, την ανταλλαγή επιστημονικής γνώσης, τη δημιουργία νέων ερευνητικών συνεργειών και τη δικτύωση νέων επιστημόνων στους τομείς της ζωικής παραγωγής και ασφάλειας τροφίμων, αξιοποιώντας τη διαθέσιμη χρηματοδότηση για Διεθνή Κινητικότητα, με την διοικητική υποστήριξη από το **Γραφείο Διεθνών Εκπαιδευτικών Προγραμμάτων/Erasmus+** του Πανεπιστημίου Θεσσαλίας.